
ACORD 215/2007, DE 4 DE JULIOL, DEL PLE DEL CONSELL DE L’AUDIOVISUAL DE CATALUNYA

Expedient núm. 10/2007-S Teletaxi (Tele Taxi Televisió, SL). Tancament període d’informació prèvia
1. L’Àrea de continguts del Consell de l’Audiovisual de Catalunya va realitzar, el 17 d’abril de 2007, un informe en el que s’analitzaven els continguts i la senyalització de la programació de Teletaxi TV, emesa els caps de setmana del 3 al 5 i del 10 al 12 de novembre de 2006, de les 22.00 a les 6.00 hores, i en el qual es va constatar la possible aparició de continguts de caràcter pornogràfic en el programa Club Nocturn.

2. A la vista de l’informe esmentat, el Consell de l’Audiovisual de Catalunya va decidir, mitjançant l’Acord 122/2007, de 2 de maig, obrir un període d’informació prèvia a fi de donar audiència al prestador de serveis de televisió local Teletaxi, nom comercial de la societat mercantil Tele Taxi Televisió SL, com a part interessada, per tal que  en el termini màxim de cinc dies a comptar des del dia següent a la recepció de la notificació de l’Acord, formulés les manifestacions que considerés oportunes sobre el contingut pornogràfic de l’esmentada programació. 

3. El 17 de maig de 2007 va tenir entrada en aquest Consell (registre d’entrada 906/2007) un escrit que signa el senyor Justo Molinero i Calero, actuant en nom i representació de Tele Taxi Televisió, SL, en el qual al·lega, entre d’altres extrems, que «discernir entre erotisme i pornografia és subjectiu», i que la «legislació deixa molt terreny abonat al subjectivisme», per la qual cosa sol·licita al Consell que s’articuli allò què «empara la LCA» i allò què «queda fora en l’aspecte concret de les franges de programació per adults».

4. El 26 de juny de 2007 es presenta un nou escrit (registre d’entrada 1141/2007) que signa el senyor Justo Molinero i Calero, actuant en nom i representació de Tele Taxi Televisió, SL en què es posa de manifest, entre d’altres que «des de principis del mes de maig ens hem aplicat en revisar a fons les produccions que s’emeten a la franja adulta de la nostra graella de programació» i que «han potenciat un estricte control intern i normatiu de les produccions que s’emeten en aquesta franja», per la qual cosa, l’escrit continua assenyalant que des del mes de maig «els continguts de la franja adulta s’adapten plenament a allò que disposa la Llei de l’Audiovisual i a la resta de normatives que l’inspiren, de tal forma que l’exigència escrupolosa en l’adquisició d’aquests continguts i el control estricte previ a l’emissió seran la tònica habitual d’ara en endavant».

5. D’acord amb les manifestacions efectuades per l’interessat, i atès que al Consell no li resta suficientment acreditat que els fets objecte d’aquest expedient siguin susceptibles de ser tipificats segons la previsió continguda a l’article 81 de la Llei 22/2005, de 29 de desembre, de la comunicació audiovisual de Catalunya, es considera procedent tancar el període d’informació prèvia.
DE CONFORMITAT amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer;

El Ple del Consell de l'Audiovisual de Catalunya, ha adoptat els següents,

ACORDS

1. Estimar les al·legacions que va presentar el senyor Justo Molinero i Calero, actuant en nom i representació de Tele Taxi Televisió, SL, de conformitat amb el que es desprèn del present Acord.
2. Tancar el període d’informació prèvia incoat al prestador de serveis de televisió local Teletaxi, nom comercial de la societat mercantil Tele Taxi Televisió, SL, de conformitat amb el que disposa l’apartat segon de l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer.
3. Arxivar l’expedient incoat al prestador de serveis de televisió local Teletaxi, nom comercial de la societat mercantil Tele Taxi Televisió, SL.
4. Notificar aquest aquests Acords al prestador de serveis de televisió local Teletaxi, nom comercial de la societat mercantil Tele Taxi Televisió, SL.
Barcelona, 4 de juliol de 2007
Josep M. Carbonell i Abelló                          Dolors Comas d’Argemir i Cendra

President                                                       Consellera secretària

